CONFERINŢA DE LA VILNIUS 5-6 SEPTEMBRIE 1997

 

Prezentare generală

Conferinţa de la Vilnius desfăşurată între 5-6 septembrie 1997 la iniţiativa preşedinţilor Lituaniei şi Poloniei a fost primul eveniment important pentru Europa centrală şi de răsărit după decizia de la Madrid de extindere a NATO către răsărit. Conferinţa a fost sugestiv intitulată "Coexistenţa naţiunilor şi relaţiile de bună vecinătate garanţie a securităţii şi stabilităţii în Europa".

Conferinţa reprezintă încă o etapă în procesul de stabilire a noii structuri de securitate pentru centrul şi sud-estul Europei, precum şi a emancipării economice a regiunii. Acest proces presupune două componente majore: integrarea în structurile de securitate şi economice euroatlantice şi europene şi consolidarea relaţiilor de bună vecinătate şi colaborare între ţările din regiune.

În timpul celor două zile ale întrunirii s-au desfăşurat 4 sesiuni cu următoarele teme:

· Impactul relaţiilor de bună vecinătate asupra securităţii şi stabilităţii în Europa centrală şi de est;

· Reconcilierea naţiunilor europene după cel de-al doilea război mondial şi perspective de cooperare;

· rolul instituţiilor internaţionale şi al organizaţiilor în formarea securităţii şi stabilităţii Europei;

· Influenţa cetăţeanului şi a organizaţiilor non-guvernamentale asupra coexistenţei naţiunilor şi bunei vecinătăţi.

La reuniune au fost prezente, alături de preşedinţii din Belarus, Bulgaria, Estonia, Finlanda, Letonia, Lituania, Moldova, Polonia , România, Ucraina, Ungaria şi de premierul rus, numeroase personalităţi internaţionale printre care: Leni Fischer, preşedinta Adunării Parlamentare a Consiliului Europei, Anita Gradin, membră a Comisiei Europene, Niels Petersen, ministrul danez de externe, care este preşedintele OSCE, Hans Dietrich Genscher, fostul şef al diplomaţiei germane, Aleaxandr Iakovlev, ideologul perestroikăi ruseşti.

Conferinţa s-a dovedit un succes şi a prilejuit, dincolo de expunerile din cadrul sesiunilor de lucru, o seamă de întrevederi informale soldate cu înţelegeri benefice asupra realizării, în această regiune a continentului, a unor relaţii de bună vecinătate şi cooperare între state.

Organizarea acestei conferinţe a dovedit că extinderea NATO, începută cu un prim val limitat la trei ţări, nu a creat o linie de conflict sau de discontinuitate, ci, dimpotrivă, a stimulat crearea unui cadru de cooperare eficientă.

Noua structură regională de securitate care s-a creat în centrul şi sud-estul Europei constituie un merit al ţărilor din perimetrul respectiv, cu o populaţie de peste 300 de milioane de locuitori şi al capacităţii unor lideri de a înţelege imperativele momentului, de a asigura popoarelor lor un cadru de securitate şi stabilitate, atât de necesar procesului de aplicare a reformelor economice.

Majoritatea participanţilor au exprimat poziţii apropiate şi au trimis un mesaj comun comunităţii internaţionale şi opiniilor publice din ţările lor.

Scopul principal al dezbaterii a fost acela de a comunica Europei şi comunităţii internaţionale că bunele relaţii dintre ele contribuie la construcţia Europei stabile şi prospere de mâine.

Excepţie a facut preşedintele Belarus, care are încă probleme serioase privind adaptarea la noile norme democratice.

Premierul rus Cernomîrdin a avut o poziţie distinctă care a pendulat între intransigenţă şi spirit de cooperare.


De altfel, analiştii politici au remarcat că premierul rus a folosit bastonul şi morcovul" la summit-ul de la Vilnius, promiţând ţărilor baltice cooperarea în domeniul securităţii şi economiei, în cazul în care acestea renunţă la aspiraţiile lor de a se integra în NATO.


Premierul rus a dezvoltat ideea unei cooperări "de la Marea Baltică la Marea Neagră", reluând chiar expresia de "casă europeană comună" folosită de Gorbaciov. Printre măsurile destinate să consolideze încrederea în regiune, Cernomîrdin a propus anunţarea în prealabil a unor manevre militare şi aeriene, schimburi de observatori la aceste exerciţii, poate chiar crearea în regiunea baltică a unor zone permanente unde astfel de exerciţii să nu aibă loc niciodată sau chiar abandonarea simulărilor de operaţiuni ofensive de la Kalinigrad 

Pentru mulţi participanţi, printre care şi România, reuniunea de la Vilnius a oferit prilejul reînnodării dialogului cu Moscova în scopul încurajării şi atragerii acelor curente ruseşti care se arată dispuse să adopte o poziţie mai conciliantă faţă de lărgirea NATO.

În ceea ce priveşte România, reuniunea de la Vilnius a fost un succes, atât în privinţa contribuţiei aduse la realizarea unei structuri eficiente de cooperare în zona delimitată de Marea Baltică şi Marea Neagră, cât şi în lumina rezultatelor concrete obţinute de preşedintele Constantinescu cu prilejul întrevederilor pe care le-a mai avut cu toţi liderii prezenţi în capitala lituaniană.


Discursul prezentat de preşedintele României s-a detaşat prin lansarea conceptelor de post-tranziţie şi de relaţii de securitate între state în sistem trilateral, ca piloni de bază ai construcţiei unui sistem regional de securitate. 



Conceptul de post-tranziţie: care încearcă să sublinieze desăvârşirea voinţei politice a ţărilor foste comuniste de a se democratiza şi de a înfăptui reforma. Alături de provocările la care 
trebuie să răspundă, legate de continuarea reformei şi a proceselor democratice necesare, societăţile din fosta zonă comunistă au acum capacitatea de a juca un rol mai clar definit în arhitectura de securitate continentală şi transcontinentală. De asemenea, apar pericole noi dintre care cel mai grav este cel al corupţiei şi crimei organizate.


Sistemele trilaterale


 România - Ucraina - Polonia. Această trilaterală constituie o zonă cheie a Europei. În afara importanţei strategice şi economice, ea are şi o valoare simbolică pentru că din această trilaterală fac parte o ţară care a fost acceptată în primul val al lărgirii, Polonia, una care speră şi depune eforturi să fie primită în al doilea val, România, şi una care n-a cerut deocamdată să adere, dar nu exclude posibilitatea, Ucraina. Cei trei şefi de stat au hotărăt să se întâlnească la începutul lunii noiembrie, la Bucureşti pentru a discuta şi demara proiectele trilateralei România-Polonia-Ucraina.

România - Bulgaria - Turcia. S-a convenit o întâlnire la nivelul miniştrilor de externe la Varna;

România - Bulgaria - Grecia. S-a convenit o întâlnire la nivelul miniştrilor de externe la Sinaia;

România - Ungaria - Austria; 

România - Ucraina - Moldova;

Ideea trilateralelor s-a bucurat la Vilnius de un ecou deosebit de favorabil din partea celorlalţi participanţi, care au recunoscut şi au apreciat importanţa construirii unei reţele vii de comunicare şi cooperare.

Un domeniu prioritar al acestei cooperări îl reprezintă lupta împotriva corupţiei şi a crimei organizate.

 

Rezultate concrete evidenţiate de întâlnirile bilaterale

În centrul aranjamentelor politice care au în vedere în primul rând o coordonare şi o bună informare reciprocă, se află două elemente: lupta împotriva corupţiei şi a crimei organizate şi dezvoltarea infrastructurii.

· Deblocarea
relaţiilor româno-ruse în urma întâlnirii Constantinescu - Cernomirdin: 


Reluarea discuţiilor asupra tratatului de bază dintre România şi Rusia; 



Într-o primă etapă discuţiile la nivel de experţi ai Ministerului Afacerilor Externe se vor finaliza cu întrevederea Severin - Primakov cu ocazia Adunării Generale ONU de la New York; 

Reluarea Comisiei mixte guvernamentale de colaborare în vederea impulsionării schimburilor economice bilaterale;

· Asigurări ferme de susţinere a României în demersurile sale în vederea integrării în structurile europene şi euroatlantice.

Astfel de asigurări au fost date, în cadrul întâlnirilor bilaterale, cu doamna Leni Fischer, preşedinta Adunării Parlamentare a Consiliului Europei, cu Niels-Helveg Petersen, preşedinte în exerciţiu al OSCE şi ministru de externe al Danemarcei şi cu Hans-Dietrich Genscher, fost şef al diplomaţiei germane, membru al Bundestagului.

Concret, aceste personalităţi au declarat că vor susţine poziţia României privind demararea simultană, cu toate statele candidate, a negocierilor pentru aderarea la Uniunea Europeană. Mai mult, doamna Leni Fischer a facut cunoscut că va sprijini ideea unei rezoluţii a Adunării Parlamentare a Consiliului Europei pe această temă.


·Preşedintele Constantinescu a propus convocarea în viitor a unei întâlniri a miniştrilor transporturilor din ţările care fac parte din coridorul european de transport Marea Baltică-Marea Neagră- Marea Egee care vor examina proiectul autostrăzii Nord-Sud. De menţionat că România a primit acordul ferm al tuturor preşedinţilor ţărilor privind includerea sa printre ţările care fac parte din proiectul acestui coridor european, cu ocazia reuniunii de la Vilnius,

· S-a obţinut acordul general pentru participarea României, în 1998, la Conferinţa privind cooperarea in spaţiul Marea Baltică-Marea Neagră.

· În cadrul convorbirii dintre preşedinţii Emil Constantinescu şi preşedintele Arpad Goencz, şeful statului ungar a reiterat invitaţia pe care a facut-o omologului său român de a efectua o vizită oficială în Ungaria la începutul anului viitor, invitaţie acceptată de partea română. Preşedintele Constantinescu a reluat o propunere mai veche privind autostrada Budapesta - Bucureşti - Constanţa şi a sugerat ca experţii să pregătească mai repede un proiect care să fie supus unei licitaţii internaţionale.

·Anunţul făcut de doamna Leni Fischer potrivit căruia Comitetul pentru probleme sociale al Consiliului Europei a acordat un credit de 10 milione ECU pentru programul "Copiii României", lansat de preşedintele Emil Constantinescu. Acest credit dat pe 10 ani, cu dobândă foarte mică va fi folosit pentru refacerea sau construirea unor cămine-spital pentru copiii handicapaţi.


·În cadrul întâlnirii Constantinescu - Kucima s-a abordat problema învăţământului în limba maternă din cele două ţări. Pe fundalul unor relatări că în Ucraina s-ar pregăti un proiect de lege care să restrângă acest fel de învăţământ, s-a discutat posibilitatea înfiinţării unei universităţi trilingve la Cernăuţi, în limbile ucraineană, română şi germană. Preşedintele Constantinescu l-a anunţat pe omologul sau ucrainean de preconizata deschidere, la 15 septembrie, a liceului Taras Sevcenko din Sighet, cu limba de predare ucraineană, iar Leonid Kucima a prezentat şefului statului român demersurile sale pe lângă oficialităţile austriece în
vederea redeschiderii Universităţii din Cernăuţi. Preşedintele Ucrainei a menţionat că fostul cancelar austriac Franz Vranitzki se află acum în fruntea unui consorţiu de 40 de firme interesate să sprijine Universitatea din Cernăuţi. De asemenea s-a abordat problema
modernizării punctelor de trecere la graniţa comună.

 

Concluzii

Conferinţa internaţională de la Vilnius:

· A demonstrat existenţa voinţei politice a statelor din zonă de a participa responsabil şi creativ la făurirea securităţii şi stabilităţii europene;

· A pus în evidenţă faptul că relaţiile de bună vecinătate sunt menite să constituie un factor de importanţă general europeană;

· Întâlnirea la nivel înalt a unor reprezentanţi din ţări aflate în faze diferite de integrare a contribuit la estomparea consecinţelor negative inerente determinate de conceptul extinderii în valuri ale NATO şi probabil UE;

· Cooperarea regională cuprinzănd ţări invitate oficial deja să se alăture NATO, ţări aflate în sala de aşteptare, ţări care nu şi-au exprimat încă dorinţa de a intra în alianţă şi chiar ţări care se opun extinderii NATO aduce o contribuţie majoră la eliminarea percepţiei trasării unei noi linii de divizare în Europa. Dimpotrivă, un asemenea exerciţiu de cooperase regională stimulează crearea unui spaţiu continuu economic şi de securitate.

· Configurarea unor interese economice reciproc avantajoase şi interdependenţei economice a ţărilor din Europa centrală şi de est reprezintă factori majori de stabilizare în regiune şi o garaniţie pentru întărirea securităţii europene;

· Colaborarea într-o regiune atât de vastă case se întinde de la Marea Baltică la Marea Neagră reprezintă un exerciţiu de antrenament în vederea marii integrării europene, dar şi o soluţie pentru rezolvarea imediată a unor probleme stringente ale reformei şi consolidării instituţiilor democratice;


· Poziţia Rusiei, exprimată de premierul Cernomîrdin, este considerată încurajatoare de către analiştii politici. Deşi Cernomîrdin s-a pronunţat categoric împotriva extinderii NATO, acest pasaj al discursului său a fost mai degrabă destinată consumului intern. Mesajul principal al lui Cernomîrdin a fost acela că Federaţia Rusă a acceptat să fie parte a procesului european şi să participe la mecanismele de colaborare şi consolidare a stabilităţii pe continent. Chiar împotrivirea falsă de ideea de aderare a ţărilor baltice la NATO este mai nuanţată, Rusia venind cu o contraofertă, ceea ce presupune negocierea condiţiilor de realizare a acestui lucru. De remarcat că în pasajul în care Cernomîrdin sugerează un statut nealiniat pentru unele ţări - în special ţările baltice - România nu este pomenită ceea ce implicit confirmă că Rusia nu se împotriveşte explicit aderării ţării noastre la NATO.

